Meghalt a gyújtogató
A kórházban belehalt sérüléseibe az a férfi, aki felgyújtott egy nőt, s közben maga is megégett. Egy segítségükre siető férfi még a helyszínen meghalt, áldozata pedig továbbra is életveszélyben van – értesült a HavariaPress.
Még a múlt pénteken történt az eset Tatabányán, a Fácánoskert nevű városrész egyik hétvégi házában. A házban hárman italoztak az esti órákban, egy nő és két férfi. Mikor a házigazda elment italért, az ottmaradt férfi a nőre támadt: megpróbálta megerőszakolni, majd – mikor a nő ellenállásán elbukott a kísérlet – leöntötte benzinnel. A gyúlékony anyagból azonban a férfira is loccsant. Feltehetően egy cigaretta parazsától lobbant aztán be a következő másodpercben a benzin, s mindketten meggyulladtak. Az italért ment házigazda közben valamiért visszafordult, s látva a házból lángoló ruhával kimenekülő vendégeit, azonnal segítségükre kélt. Eközben azonban ő maga olyan súlyosan megégett, hogy a helyszínen életét vesztette.
A mentők a nőt, s a másik férfit is életveszélyes égési sérülésekkel szállították kórházba. A továbbra is életveszélyes állapotban lévő nőt a nyomozók még nem tudták kihallgatni, a történteket kórházba szállítása közben mondta el röviden. A gyújtogató csütörtökön hajnalban belehalt sérüléseibe. Az ügyben a Komárom-Esztergom Megyei Rendőr-főkapitányság folytat nyomozást.
bűnügy gyújtogatás Komárárom-Esztergom Megyei Rendőr-főkapitányság Tatabánya